Forslag til Rådets afgørelse om anden tilpasning af afgørelse 94/268/Euratom (som tilpasset ved afgørelse 96/. . ./Euratom) om et rammeprogram for Det Europæiske Atomenergifællesskabs indsats inden for forskning og uddannelse (1994-1998) (96/C 115/02) KOM(96) 12 endelig udg. - 96/035(CNS)

(Forelagt af Kommissionen den 2. februar 1996)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Atomenergifællesskab, særlig artikel 7,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Ved afgørelse 94/268/Euratom (1) vedtog Rådet et rammeprogram for Det Europæiske Atomenergifællesskabs indsats inden for forskning og uddannelse (1994 1998), som er ved at blive iværksat; Rådet foretog ved sin afgørelse 96/. . ./Euratom en teknisk tilpasning af dette program som følge af Republikken Østrigs, Republikken Finlands og Kongeriget Sveriges tiltrædelse af Den Europæiske Union; ifølge artikel 1, stk. 3, i afgørelse 96/. . ./Euratom udgør det beløb, som skønnes nødvendigt til Fællesskabets finansielle deltagelse i rammeprogrammet, 1 336 mio. ECU; i henhold til samme artikel skal Rådet senest den 30. juni 1996 foretage en fornyet vurdering af ovennævnte beløb, som eventuelt kan forhøjes til 1 441 mio. ECU;

det fremgår af vurderingen af gennemførelsen af rammeprogrammet, at der var en massiv deltagelse i den europæiske sikkerhedsforskning; der er indgået forpligtelser for de godkendte bevillinger for 1995;

det er vigtigt, at Fællesskabet fortsætter med at spille en vigtig international rolle inden for nuklear sikkerhed; det har et særligt ansvar for at øge sikkerheden i nukleare anlæg på hele det europæiske kontinent; EU's bygherrer og driftsledere bør tilgodese kravene i forbindelse med sikkerheden; deres konkurrencedygtighed afhænger af indsatsen inden for forskning og teknologisk udvikling på dette område;

det fremgår af årsrapporten fra 1995 (2), som Kommissionen har forelagt i henhold til artikel 4, stk. 1, andet afsnit, i afgørelse 94/268/Euratom, at Fællesskabets forskningsprogrammer fremmer det teknisk-videnskabelige samarbejde for at afbøde på spredningen af indsatsen og bidrager til bedre beskyttelse af menneskerne og deres miljø;

ved forhøjelsen af beløbet til rammeprogrammet skal der tages hensyn til udviklingen i Den Europæiske Unions finansielle overslag;

beskyttelsen af mennesker og miljø, undersøgelsen af nye metoder for at opnå et meget højt niveau for reaktorsikkerhed, affaldsbehandling og nedlukning samt kontrol med gener fra tidligere begivenheder kræver en øget forskningsindsats; de teknisk-videnskabelige mål for denne forskning kræver en styrkelse af rammeprogrammets foranstaltninger vedrørende sikkerhed i forbindelse med nuklear fission; der bør ske en styrkelse af det teknologiske samarbejde med, i særdeleshed, de central- og østeuropæiske lande og Samfundet af Uafhængige Stater (SNG);

Det Videnskabelige og Tekniske Udvalg er blevet hørt af Kommissionen og har afgivet udtalelse -

TRUFFET FØLGENDE AFGØRELSE:

Eneste artikel

I Rådets afgørelse 94/268/Euratom, tilpasset ved Rådets afgørelse 96/. . ./Euratom af . . . . . 1996, foretages følgende ændringer:

1) Artikel 1, stk. 3, affattes således:

»Det beløb, der skønnes nødvendigt til Fællesskabets finansielle deltagelse i dette rammeprogram, udgør 1 441 mio. ECU, jf. dog traktatens artikel 7, stk. 3«

2) Bilag I erstattes med bilag I til nærværende afgørelse.

3) Bilag III om videnskabelige og teknologiske mål suppleres med bilag II til nærværende afgørelse.

(1) EFT nr. L 115 af 6. 5. 1994.

(2) KOM(95) 443 endelig udg. af 18. september 1995.

BILAG I

RAMMEPROGRAMMET (1994-1998): BELØB OG VEJLEDENDE FORDELING

>TABELPOSITION>

BILAG II

VIDENSKABELIGE OG TEKNOLOGISKE MÅL

Bilag III »Videnskabelige og teknologiske mål« til Rådets afgørelse 94/268/Euratom af 26. april 1994 bevares og suppleres med følgende tekst, som indsættes efter slutningen af kapitlet om »Sikkerhed i forbindelse med nuklear fission«.

Borgerne på hele det europæiske kontinent har vist sig meget bekymrede over sikkerheden i forbindelse med nuklear fission, og deres forventninger på området kræver indførelse af mere krævende sikkerhedsstandarder og -metoder. De erhvervsdrivende og de europæiske bygherrer skal tage hensyn til disse bydende krav, samtidig med at konkurrencen på verdensplan bliver kraftigere. Sikkerhedsproblemet er også kritisk i EU's forbindelser med landene i Central- og Østeuropa og med Samfundet af Uafhængige Stater (SNG). For at sætte mere fart i gennemførelsen af forskning, for at uddybe samarbejdet i hele Europa og afkorte den tid, der går inden resultaterne formidles og udnyttes, er der behov for en styrkelse af rammeprogrammet.

1. Styrkelse af følgende tematiske hovedlinjer

- undersøgelse af nye metoder, hvor der tages hensyn til reaktorsikkerheden i den nye generation, ud over hvad der berører projekter under udvikling. Det drejer sig om emner, som vedrører såvel selve reaktoren som brændslet (nye absorbere og meget avanceret brændsel)

- reaktorsikkerheden begrænser sig ikke til grundige undersøgelser af uheldssituationer. Den omfatter også forebyggelse af uheld (som undersøgelse af passive aktiveringssystemer)

- fænomener forbundet med brændselskredsløbet, med behandling og oplagring af affald, som fortsat er et vigtigt emne, dels med hensyn til ikke-spredningskravene (plutonium), dels hvad angår brændslets energivirkningsgrad (burn-up).

2. Styrkelse af samarbejdet med tredjelande

Under de nuværende aktiviteter inden for »sikkerhed i forbindelse med nuklear fission« er der taget hensyn til behovet for samarbejde med landene i Central- og Østeuropa. Der har imidlertid kun været tale om at yde støtte til deltagere hjemmehørende i EU, og en udbygning af samarbejdet er af en vis gensidig interesse.

Den vægt, der lægges på samarbejdet, tjener to formål:

- at gøre det muligt at støtte kerneforskningshold, herunder unge forskere fra de østeuropæiske lande og fra Samfundet af Uafhængige Stater (SNG), og således gennemføre fælles forskningsprojekter

- at uddybe de særlige forskningsemner, der er af særlig betydning for sikkerheden i brændselskredsløbet i disse lande.

Samarbejdet med disse lande vedrører styringen af tidligere begivenheder og de strålingsmæssige konsekvenser af uheldssituationer. Det bidrager til oprettelsen af et ensartet varslingsnet og til udvikling af teknologier til genopretning af kontaminerede miljøer. Dette samarbejde tager sigte på at anvende metoder og knowhow, som EU har erfaring med, i nødsituationer.

Med hensyn til reaktorsikkerhed skal det aktuelle program udbygges, så det også kommer til at omfatte udvikling samt validering af beregningsalgoritmer til analyse og forebyggelse af uheld (konstruktionsfejl og alvorlige ulykker). Et andet aspekt vedrører adfærden hos systemer og komponenter, som også har en sikkerhedsfunktion, herunder navnlig ældning.

Hvad angår radioaktivt affald vil der kunne etableres et samarbejde med henblik på karakterisering af steder, der eventuelt kan anvendes til oplagring af radioaktivt affald. Med hensyn til nedlukning af nukleare anlæg vil den teknologi, der er udviklet i EU, kunne anvendes, eller om nødvendigt tilpasses til de russiske reaktortypers behov. De reaktorer, der er ved at blive nedlukket, vil kunne tjene som steder til demonstration, uddannelse og teknologioverførsel på dette område. Der vil ske en samordning med Unionens bistandsprogrammer.

Forskningsarbejdet inden for sikkerhed har altid været rettet mod kvantificerbare mål (minimering af risikoen for alvorlige uheld, nærmere angivelse af grænser for eksponeringsdosis), som gør det muligt at måle de opnåede fremskridt. De nye foreslåede aktiviteter skal således, blandt andet, stile mod en reduktion af risikoen for et alvorligt uheld med en faktor på 10 (ny generation af kraftværker).